ORDE do 31 de xaneiro de 2006 de delegación de competencias na Secretaría Xeral e noutros órganos da Consellería de Innovación e Industria.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 03/02/2006

Os artigos 4 e 6 do Decreto 552/2005, do 20 de outubro, polo que se establece a estrutura orgánica da Consellería de Innovación e Industria e se distribúe a competencia para o exercicio da potestade sancionadora entre os seus órganos (DOG nº 214, do 8 de novembro), determinan que, lles corresponde á Secretaría Xeral e ás direccións xerais, ademais das competencias sinaladas neles, as que lles sexan encomendadas por delegación do titular da consellería.
A actividade administrativa da Consellería de Innovación e Industria supón unha concentración de funcións arredor do seu titular que aconsella, dado o seu volume, recorrer á delegación de competencias na Secretaría Xeral e noutros órganos da consellería sen esquecer o debido respecto aos principios que informan a actividade administrativa e que a nosa Constitución recolle no seu artigo 103.1º.
A delegación de competencias permite a axilización administrativa necesaria e redunda en beneficio tanto da Administración como dos administrados, dentro do máis rigoroso respecto ás garantías xurídicas que a tutela dos intereses públicos exixe.
As ordes da Consellería de Innovación e Industria, do 5 e do 27 de setembro de 2005 (DOG nº 178 e 189, dos días 15 e 30 do mesmo mes) efectuaron delegación de competencias na Dirección Xeral de Turismo, por unha banda e na Secretaría Xeral e noutros órganos da consellería, pola outra.
A experiencia acadada na aplicación delas e mais a conveniencia de evitar unha innecesaria dispersión normativa, fan oportuno promulgar unha nova orde de delegación de competencias que refunda o contido das anteriores nun único texto e introduza as pertinentes modificacións.
Na súa virtude, facendo uso das facultades que me confiren os artigos 43.3º da Lei 1/1983, do 22 de febreiro, reguladora da Xunta e do seu presidente, modificada pola Lei 11/1988, do 20 de outubro, e o 13 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro,
DISPOÑO:
Artigo 1º
Deléganse na Secretaría Xeral as seguintes competencias:
a) O despacho e resolución daqueles expedientes e asuntos de índole administrativa que lle estean atribuídos ao titular da consellería e non se deleguen expresamente noutros órganos. Queda exceptuada desta delegación a competencia para subscribir, modificar, prorrogar ou deixar sen efecto os convenios de colaboración con outras administracións públicas ou entes de dereito público, así como cos particulares, que outorgue a consellería.
b) As facultades que en materia de xestión orzamentaria lle corresponden ao conselleiro conforme o previsto nos artigos 67 e concordantes do texto refundido da Lei de réxime financeiro e orzamentario de Galicia, aprobada polo Decreto lexislativo 1/1999, do 7 de outubro.
c) A autorización e disposición dos gastos xerais dos servizos da Consellería de Innovación e Industria, así como o recoñecemento de obrigas e a súa liquidación, ata o límite dos créditos autorizados e non reservados á aprobación do Consello da Xunta de Galicia, solicitando da Consellería de Economía e Facenda a ordenación dos pagamentos.
d) As funcións que como órgano de contratación lle son atribuídas ao titular da consellería pola lexislación vixente.
e) A concesión ou denegación das axudas públicas e subvencións convocadas con cargo aos créditos orzamentarios da consellería, a modificación e revogación das concedidas e máis a incoación e resolución dos procedementos de reintegro delas.
f) A designación das comisións de servizo con dereito a indemnización previstas no Decreto 144/2001, do 7 de xuño, do persoal dependente da Consellería de Innovación e Industria.
g) As facultades que lle corresponden ao conselleiro en materia de persoal, agás as reservadas legalmente á competencia exclusiva daquel.
h) A disposición de canto concirne ao réxime interno da consellería cando non sexa competencia do conselleiro ou doutra dirección xeral.
i) O exercicio das facultades que a normativa vixente en materia de fundacións lle atribúe ao protectorado delas.
j) O exercicio das facultades que a normativa vixente en materia de patrimonio lle atribúe ao titular da consellería.
k) A imposición das sancións que lle correspondan ao titular da consellería en virtude da cualificación da infracción cometida ou da contía da sanción proposta.
l) A resolución dos recursos administrativos de alzada e de revisión, das solicitudes de revisión de oficio, das reclamacións previas ás vías xudiciais civil e laboral e dos procedementos de responsabilidade patrimonial da Administración que deba resolver o conselleiro.
m) A declaración de lesividade dos actos anulables e a revogación dos de gravame ou desfavorables.
Artigo 2º
Delégase na Dirección Xeral de Turismo o exercicio das seguintes competencias:
a) A concesión e revogación de títulos-licenza de axencias de viaxes no ámbito da Comunidade Autónoma de Galicia.
b) A autorización de sucursais de axencias de viaxes xa autorizadas.
c) A autorización de delegacións de axencias de viaxes estranxeiras.
Artigo 3º
Delégase nas delegacións provinciais a designación das comisións de servizo con dereito a indemnización do persoal dependente delas.
Artigo 4º
A delegación de competencias efectuada nesta orde comprende tamén a resolución dos recursos potestativos de reposición que se interpoñan contra os actos administrativos ditados no exercicio das facultades delegadas.
Artigo 5º
As resolucións administrativas que se adopten facendo uso da delegación de competencias conferida por esta orde farán constar expresamente esta circunstancia e consideraranse ditadas polo órgano delegante.
Artigo 6º
O conselleiro poderá reclamar, en calquera momento, o exercicio das competencias que son delegadas por esta orde, das cales quedan excluídos,
en todo caso, os supostos previstos no artigo 13.2º da Lei de réxime xurídico das administracións públicas e do procedemento administrativo común e no artigo 44.2º da Lei reguladora da Xunta e do seu presidente.
Disposición derrogatoria
Quedan derrogadas as ordes desta consellería do 5 e do 27 de setembro de 2005 e todas aquelas disposicións de igual ou inferior rango que se opoñan ao previsto nesta orde.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 31 de xaneiro de 2006.
Fernando Xabier Blanco Álvarez
Conselleiro de Innovación e Industria